E groasă! Şi nu o spune oricine, ci Organizaţia Mondială a Sănătăţii, care avertizează că trupa Taxi ar putea scoate în orice clipă nu doar o piesă despre pandemie, ci un album întreg.

„Bono a scos deja o melodie despre coronavirus. Ne aşteptam la asta şi situaţia e în prezent sub control. De la trupa Taxi, în schimb, nicio veste. Ar putea fi un semn că pregătesc ceva amplu, poate un maxi-single sau chiar un album întreg. Prioritatea noastră ar trebui să fie să găsim un vaccin împotriva coronavirusului înainte să iasă albumul Taxi, altfel am dat de dracu”, explică Adalbert Pimmelkraut, purtătorul de cuvânt al OMS.

„Nu mai colportaţi asemenea zvonuri panicarde. Nu avem încă nicio confirmare oficială a vreunui album nou de la trupa Taxi. Vreţi să se îmbulzească lumea şi după dopuri de urechi, nu doar după măşti?”, întreabă Aurel Dobre, farmacist din Tecuci.

Pentru siguranţă, chitara lui Dan Teodorescu va fi preluată cu izoleta şi dusă într-un loc sigur, asigură reprezentanţii ISU.

